system
Răspunde în limba română, în stilul Wikipedia, cat mai corect gramatical.
user
Spune-mi câteva lucruri despre Otariide.
assistant
Otariidele sau focile cu urechi (Otariidae) sunt o familie de mamifere marine care cuprinde formele cele mai puțin specializate dintre pinipede. Pielea este subțire și acoperită cu două straturi de peri (unii scurți, lânoși și alții lungi - de contur), cu excepția membrelor anterioare și posterioare, care sunt golașe. Membrele posterioare (înotătoarele posterioare) sunt bine dezvoltate și le pot îndrepta înainte și așeza sub abdomen ca să se sprijine pe ele, participând împreună cu membrele anterioare (înotătoarele anterioare) la cățărarea și deplasarea pe uscat. La înot se folosesc de membrele anterioare.  Când se odihnesc în largul mărilor și oceanelor, scot în afara apei și mișcă membrele în diferite poziții. La cap se observă distinct urechile externe mici. Au vibrize netede. Formula dentară este: 3•1•4•2/2•1•4•1; incisivii  superiori  sunt  bifizi. Craniile au evidente procese supraorbitale și creste sagitale - aceasta din urmă mult mai dezvoltată la masculi.

Masculii au testiculele în scrot, iar femelele au două perechi de mamele. Au un dimorfism sexual pronunțat. Sunt animale poligame ce trăiesc în colonii mari.

Sunt răspândite mai ales în mările sudice, în zona vânturilor vestice. Numai unele trec ecuatorul spre nord, dar numai în Oceanul Pacific.

Sistematica 
Această familie cuprinde 16 specii.
 Subfamilia Arctocephalinae – Focile cu blană, otariile 
 Genul Arctocephalus
 Arctocephalus gazella – Otaria antarctică
 Arctocephalus townsendi – Otaria de Guadelupa
 Arctocephalus philippii – Otaria de Juan Fernandez
 Arctocephalus galapagoensis – Otaria de Galapagos
 Arctocephalus pusillus – Otaria brună
 Arctocephalus pusillus pusillus – Otaria sud-africană
 Arctocephalus pusillus doriferus – Otaria australiană
 Arctocephalus forsteri – Otaria neozeelandeză
 Arctocephalus tropicalis – Otaria subantarctică
 Arctocephalus australis – Otaria sud-americană
 Genul Callorhinus
 Callorhinus ursinus – Otaria lui Pribilof, ursul de mare, foca nordică cu blană
 Subfamilia Otariinae – Leii de mare
 Genul Eumetopias
 Eumetopias jubatus – Leul de mare al lui Steller
 Genul Neophoca
 Neophoca cinerea – Leul de mare australian
 Genul Otaria
 Otaria flavescens  sau Otaria byronia – Leul de mare sud-american, leul de mare din Patagonia, foca cu coamă
 Genul Phocarctos
 Phocarctos hookeri – Leul de mare neozeelandez sau leul de mare al lui Hooker
 Genul Zalophus
 Zalophus californianus – Leul de mare californian
 †Zalophus japonicus - Leul de mare japonez, dispărut în 1950
 Zalophus wollebaeki – Leul de mare de Galapagos

Note

Bibliografie
 Victor Pop. Zoologia vertebratelor. Vol. II. Fasc. 2, Mamiferele. Editura Didactică și Pedagogică. București, 1962.
 Z. Feider, Al. V. Grossu, St. Gyurkó, V. Pop. Zoologia vertebratelor. Autor coordonator: Prof. Dr. Doc. Al. V. Grossu. Editura didactică și pedagogică, București, 1967.
 Berta, A., and L. Sumich (1999) Marine Mammals: Evolutionary Biology. San Diego: Academic Press.
 Gentry, R. L (1998) Behavior and Ecology of the Northern Fur Seal. Princeton: Princeton University Press.
 Perrin, W. F., B. Würsig, and J. G. M. Thewissen (2002) Encyclopedia of Marine Mammals. San Diego: Academic Press.
 Riedman, M. (1990) The Pinnipeds: Seals, Sea Lions and Walruses. Berkeley: University of California Press.

Legături externe
 Eared Seals on Answers.com
 Otariids on MarineBio.org

Pinipede